b'\n_START_ARTICLE_\nPil\xc5\xa1tanj\n_START_SECTION_\nZgodovina\n_START_PARAGRAPH_\nPil\xc5\xa1tanj se prvi\xc4\x8d omenja leta 1404, ko je dobil tr\xc5\xa1ke pravice in privilegije. Leta 1431 je dobil pravico do sejma, leta 1505 pa \xc5\xa1e do drugega sejma. Ima tlorisno zasnovo s pravokotnim tr\xc5\xbenim prostorom. _NEWLINE_Kraj je bil najprej last grofov Bre\xc5\xbee-Seli\xc5\xa1kih, po letu 1072 je pripadal kr\xc5\xa1kim \xc5\xa1kofom. Gospodje Pil\xc5\xa1tanjski so kot ministeriali \xc5\xbeiveli v gradu od 1158 do izumrtja 1348. Po tem so se lastniki menjavali. Leta 1570 je dal kr\xc5\xa1ki \xc5\xa1kof Urban Sagstetter zgraditi nov grad, kar je zapisano na plo\xc5\xa1\xc4\x8di vzidani v cerkev. Med letoma 1617 in 1672 so bili lastniki Reisingi, do leta 1812 pa Winterhofni iz Kozjega. Ker so \xc5\xbeiveli v kozjanskem gradu, je pil\xc5\xa1tanjski propadel. _NEWLINE_Na bli\xc5\xbenjem gri\xc4\x8du z imenom Osojnik, po doma\xc4\x8de "Osojek" so imela srednjeve\xc5\xa1ka gospoda postavljene  vislice.Sama lega se nahaja nasproti gradu Pil\xc5\xa1tanj, od tod  se je videlo obe\xc5\xa1enca dale\xc4\x8d naokoli. Obe\xc5\xa1ali so\xc2\xa0 nepridiprave v opozorilo drugim podlo\xc5\xbenikomi, da vidijo kaj se jim lahko zgodi \xc4\x8de se ne spo\xc5\xa1tuje pravil gospode. Osojnik ima bogato zgodovino v povezavi s Pil\xc5\xa1tanjem. Sam Osojnik le\xc5\xbei na dokaj son\xc4\x8dni legi. Mnogi zmotno menijo, da je ime Osojnik povezano z lego, sama lega je dokaj son\xc4\x8dna. Samo ime izhaja \xc5\xa1e iz srednjega veka iz besedne zveze obsojen, osojen, _NEWLINE_Drenski grad (Hartenstein) je omenjen \xc5\xbee leta 1404 kot stolp, zagotovo pa 1502. Do leta 1587 je bil v lasti Helfenbergov, med letoma 1615 - 1691 Reisingov, za njimi so pri\xc5\xa1li Attemsi, ki so ga zdru\xc5\xbeili z gospo\xc5\xa1\xc4\x8dino Pod\xc4\x8detrtek. Po letu 1810 je za\xc4\x8del propadati. Ohranjena je grajska pristava, ki ji doma\xc4\x8dini pravijo \xc5\xa0tok. V njej so stanovanja._NEWLINE_Tur\xc5\xa1ki vpadi so bili leta 1476 in 1494, kme\xc4\x8dki uporniki pa so grad napadli 1515 in 1573._NEWLINE_Leta 1072 je Pil\xc5\xa1tanj postal sede\xc5\xbe prafare. Obsegala je dana\xc5\xa1nje \xc5\xbeupnije: Kozje, Pil\xc5\xa1tanj, Bu\xc4\x8de, Zagorje, Dobje, Podreda,Ortnice, Bistrica ob Sotli, Polje ob Sotli, Pod\xc4\x8detrte, Olimje in \xc5\xbdusem. Leta 1346 je pri\xc5\xa1la pod gornjegrajski samostanski patronat, leta 1463 pod advokaturo in patronat ljubljanske \xc5\xa1kofije. Danes spada v Mariborsko nad\xc5\xa1kofijo. Sede\xc5\xbe pra\xc5\xbeupnije se je leta 1801 prenesel v Kozje, kjer je bil ustanovljen dekanat._NEWLINE_Nekdaj je bila razvita obrt (lon\xc4\x8darstvo, kamnose\xc5\xa1tvo, su\xc5\xa1enje drnulj in izdelovanje \xc2\xbbdrnulovca\xc2\xab._NEWLINE_V 19. stoletju je naselje zaradi prestavitve glavne ceste v dolino reke Bistrice za\xc4\x8delo zgubljati na pomenu, pomembnej\xc5\xa1e naselje je postalo sosednje Lesi\xc4\x8dno._NEWLINE_\xc5\xa0olo so imeli v Pil\xc5\xa1tanju \xc5\xbee leta 1752. Pouk so imeli v cerkovnikovi hi\xc5\xa1i do leta 1824, ko so zgradili \xc5\xa1olsko poslopje. Stavba je bila prezidana in raz\xc5\xa1irjena. Leta 1964, ko so zgradili novo \xc5\xa1olo v Lesi\xc4\x8dnem, je bila pil\xc5\xa1tanjska zapu\xc5\xa1\xc4\x8dena.\n_START_SECTION_\nCerkev svetega Mihaela\n_START_PARAGRAPH_\nCerkev svetega Mihaela stoji na slemenu. Prvi\xc4\x8d je omenjena leta 1167. Najstarej\xc5\xa1a je ladja. Leta 1466 so prizidali zvonik in kapelo sv. Jurija. V prvi polovici 18. st. so prizidali kapeli. Med letoma 1796 in 1812 so cerkveno ladjo pove\xc4\x8dali, povi\xc5\xa1ali in obokali, dodali prezbiterij z nadstropno zakristijo in prizidali ni\xc5\xa1asto kapelo. Veliki oltar je iz leta 1857, oltar v desni kapeli iz okoli 1720, pri\xc5\xbenica in orgle iz 1800. Cerkev so ponovno obnovili leta 1893, kar pi\xc5\xa1e na slavoloku. Ladja je dobila nov glavni in stranski portal, v desni kapeli novo oltarno mizo (menso), nove klopi in vrata ter poslikave. Leta 1993 so prebarvali fasado.'